Alfons Goppel

Alfons Goppel (1905–1991) var en tysk politiker (CSU). Han var fra 1962 til 1978 ministerpresident i Bayern.

Goppel ble født i Reinsberg ved Regensburg og utdannet seg til jurist i München. Etter å ha praktisert som advokat gikk han fra 1934 i offentlig tjeneste. Han arbeidet som statsadvokat i Kaiserslautern og som dommer og embetsleder (Amtsgerichtsrat) i Aschaffenburg.

Han engasjerte seg i politisk arbeid fra 1930, først i Bayerische Volkspartei. Han var inntil 1933 aktiv i Bayernwacht, en regjeringstro selvforsvarsorganisasjon som sto i opposisjon til nasjonalsosialistene. Fra 1933 var han formelt medlem av SA og fra 1937 av NSDAP. Under andre verdenskrig deltok han i felttogene i Frankrike og på østfronten. Deretter var han instruktør i våpen- og taktikklære i Dallgow-Döberitz i Brandenburg, vest for Berlin.

Goppel ble innvalgt i Bayerns landdag i 1954. Fra 1957 var han medlem av Bayerns regjering, først som statssekretær i justisdepartementet, og senere som innenriksminister. I 1961 ble han ministerpresident i Bayern. I løpet av de 16 årene han ledet regjeringen i Bayern, utviklet delstaten seg fra en landbruksstat til industristat.

Han var medlem av Europaparlamentet fra 1979 til 1984.

Referanser 

CSU-politikere

Medlemmer av Europaparlamentet